b'\n_START_ARTICLE_\n\xc5\xa0ilut\xc4\x97s gele\xc5\xbeinkelio tiltas\n_START_SECTION_\nIstorija\n_START_PARAGRAPH_\nTiltas buvo pastatytas 1875\xc2\xa0m. Iki Antrojo pasaulinio karo \xc4\x8dia buvo nutiesti siaurojo europinio gele\xc5\xbeinkelio b\xc4\x97giai, pokario metais jie pakeisti platesniais 1520 mm v\xc4\x97\xc5\xbe\xc4\x97s standarto b\xc4\x97giais.\n_START_SECTION_\nRekonstrukcija\n_START_PARAGRAPH_\nPer beveik 140 eksploatavimo met\xc5\xb3 tiltas gerokai susid\xc4\x97v\xc4\x97jo, nebeatitiko reikalavim\xc5\xb3 atlaikant padid\xc4\x97jusias apkrovas. Rekonstrukcija vykdyta 2010\xe2\x80\x932011\xc2\xa0m., i\xc5\xa1saugant autenti\xc5\xa1k\xc4\x85 architekt\xc5\xabrin\xc4\x99 i\xc5\xa1vaizd\xc4\x85. \xc4\xaegyvenant technin\xc4\xaf sprendim\xc4\x85, naudotas \xe2\x80\x9etilto tilte\xe2\x80\x9c metodas. Kad vizualiai tiltas nepasikeist\xc5\xb3, buvo sunumeruotas kiekvienas akmuo. Akmen\xc5\xb3 pad\xc4\x97tys pa\xc5\xbeym\xc4\x97tos br\xc4\x97\xc5\xbeinyje ir nuotraukoje. Buvo i\xc5\xa1ardyta senoji gele\xc5\xbeinkelio b\xc4\x97gi\xc5\xb3 konstrukcija, i\xc5\xa1kastas buv\xc4\x99s tilto u\xc5\xbepilas. Specialiais in\xc5\xbeektoriais pilant beton\xc4\x85, sustiprintos arkin\xc4\x97s konstrukcijos, v\xc4\x97liau perdengtos \xc5\xa1iuolaikin\xc4\x97mis hidroizoliacin\xc4\x97mis med\xc5\xbeiagomis. Tilto vir\xc5\xa1uje sumontuotos naujos atramos, paties tilto gel\xc5\xbebetonin\xc4\x97s sijos, \xc4\xafrengta vandens surinkimo sistema, deformaciniai pj\xc5\xabviai. Nors buvo panaudotos naujos \xc5\xa1iuolaikin\xc4\x97s konstrukcijos, ant kuri\xc5\xb3 patiesti nauji b\xc4\x97giai, u\xc5\xbepilta skalda, ta\xc4\x8diau tilto i\xc5\xa1or\xc4\x97 i\xc5\xa1liko nepakitusi._NEWLINE_Sustiprintu senuoju tiltu \xc5\xa1iuolaikiniai gele\xc5\xbeinkelio s\xc4\x85statai saugiai gali ried\xc4\x97ti teoriniu 160 km/h grei\xc4\x8diu. Autenti\xc5\xa1kos apvalios angos vir\xc5\xa1 ark\xc5\xb3, kurios buvo naudingos ap\xc5\xbei\xc5\xabrint tilto atraminius guolius ir hidroizoliacij\xc4\x85, sovietiniais laikais buvo u\xc5\xbem\xc5\xabrytos, ta\xc4\x8diau dabar rekonstruotos ir naudojamos tilto b\xc5\xabklei tikrinti. Po \xc5\xa1ios rekonstrukcijos atsirado galimyb\xc4\x97 reikalui esant tiltu nutiesti dar vienas gele\xc5\xbeinkelio v\xc4\x97\xc5\xbees, arba pertvarkyti b\xc4\x97gius taip, kad jais gal\xc4\x97t\xc5\xb3 ried\xc4\x97ti europin\xc4\x97s ir rusi\xc5\xa1kosios v\xc4\x97\xc5\xbe\xc4\x97s standarto vagonai.'